Xitoyning Xiaomi kompaniyasi Bluetooth 4.0 yordamida smartfonga ulanuvchi 90 Minutes Smart Suitcase nomli «aqlli» jamadon namoyish etdi. Bu haqida Gizmochina xabar beradi. Jamadonning ajralib turuvchi jihati – bu uning iOS va Android qurilmalariga ulana olish imkoniyatidir. Shu xususiyat bilan jamadon egasini o‘g‘rilik yoki qulfni buzishayotganda ogohlantiradi. Shuningdek, jamadondagi qulflarni masofadan boshqarish ham mumkin. Jamadon korpusi alyuminiy-magniyli qotishmadan tayyorlangan bo‘lib, og‘irligi 4,4 kilogrammni tashkil etadi. U 550x375x215 mm o‘lchamda 31 litr hajmga ega. Qurilmani yaratishda Germaniya dizaynerlari ishtirok etgan. Xiaomi’ning “aqlli” jamadoni 1999 yuan (310 dollar atrofida) hisobida sotiladi.